NADOMESTNI TRADICIONALNI SLOVENSKI ZAJTRK (TSZ) V VZGOJNO - IZOBRAŽEVALNIH ZAVODIH 18. 5. 2021

**Navodila za izvedbo v vzgojno-izobraževalnih ustanovah in uveljavljanje pavšalnega nadomestila za nakup živil**

Pravno podlago, dan izvedbe zajtrka, sestavo in poreklo živil za zajtrk, višino sredstev za pavšalno nadomestilo za živila za zajtrk in upravičence, pogoje in uveljavljanje izplačila nadomestila določa **Pravilnik o izvajanju projekta Tradicionalni slovenski zajtrk (Uradni list RS, št. 128/20 in 6/21).**

Tradicionalni slovenski zajtrk je postal priljubljen in je s kmetijskega, zdravstvenega in vzgojnega vidika zelo pomemben projekt. Ker njegova izvedba lani ni bila izvedljiva na način, da bi v vzgojno-izobraževalnih ustanovah lahko pripravili zajtrk, smo se s partnerji projekta[[1]](#footnote-1) odločili, da še pred koncem letošnjega šolskega leta vendarle omogočimo njegovo nadomestno izvedbo, ki bo potekala **v petek, 11. junija 2021.**

Predlagamo, da na ta dan pripravite zajtrk po zgledu Tradicionalnega slovenskega zajtrka, ki ste ga v preteklih letih izvajali na tretje petke v novembru, na dan slovenske hrane. V zajtrk vključite kruh, maslo, med, mleko in sadje. Pomembno je, da so vsa živila pridelana in predelana v Sloveniji, da zajtrk razdelite zjutraj in z njim ne nadomestite malice.

**Pavšalno nadomestilo za nakup živil**

Če je zajtrk sestavljen iz petih živil, to je iz kruha, mleka, masla, medu in svežega ali suhega sadja, ki so bila pridelana in predelana v Sloveniji, potem lahko upravičenci uveljavljajo možnost izplačila pavšalnega nadomestila za njihov nakup. Višina pavšalnega nadomestil znaša 0,52 evra na otroka oziroma učenca.

Upravičenci za izplačilo pavšalnega nadomestila so vrtci, osnovne šole in zavodi za vzgojo in izobraževanje otrok in mladostnikov s posebnimi potrebami, ki izvajajo javno veljavne vzgojno-izobraževalne programe.

**Ministrstvo za kmetijstvo, gozdarstvo in kmetijstvo izplačilo pavšalnega nadomestila odobri, če je bil zajtrk sestavljen iz vseh petih zgoraj naštetih živil slovenskega porekla, če z zajtrkom ni bila nadomeščena malica in če izplačilom ne pride do financiranja iz več različnih virov hkrati.**

**Dokazila za slovensko poreklo živil**

**Upravičenec dokazuje poreklo živil z izjavo, da so bila živila pridelana oziroma predelana v Sloveniji, z ustreznimi certifikati ali s knjigovodskimi listinami.**

**Izjava, da so bila pridelana oziroma predelana v Sloveniji**

Izjava je lahko dodana na dobavnici ali računu. Lahko je tudi samostojna listina oziroma dokument.

**Certifikati**

Certifikati za dokazovanje porekla so ustrezni, če jih je izdala pooblaščena organizacija za kontrolo in certificiranje v Republiki Sloveniji. Dobavitelji jih priložijo ob dostavi živil.

Za dokazovavanje se upoštavajo certifikati o ekološki pridelavi, certifikati izbrana kakovost ali certifikati o integrirani pridelavi

Zahteva o poreklu medu je izpolnjena tudi, če ga spremlja certifikat za Slovenski med, Kočevski gozdni med, Kraški med ali Zlati panj.

**Dokazovanje porekla s knjigovodskimi listinami – velja za živila, ki so nabavljena na kmetijah:**

* **Porekla kruha in masla** sta ustrezna, če sta nabavljena na kmetijah z dovoljenjem za dopolnilno dejavnost za predelavo primarnih kmetijskih pridelkov oziroma prodajo kmetijskih pridelkov in izdelkov s kmetij.

**Ustrezno dokazilo je v teh primerih knjigovodska listina, npr. dobavnica ali račun, iz katere je razvidno, da je živilo dostavila kmetija z dovoljenjem za dopolnilno dejavnost za predelavo primarnih kmetijskih pridelkov oziroma prodajo kmetijskih pridelkov in izdelkov s kmetij.** To je lahko razvidno že v samem imenu kmetije, ki je dobavila kruh oziroma maslo ali iz njenega žiga.

* Poreklo ostalih treh živil, **jabolk, medu ali mleka,** ki so nabavljena na kmetijah se lahko dokaže s števiko KMG\_MID.

Vsaki kmetiji, ki se vpiše v register kmetijskih gospodarstev je dodeljena posebna številka, ki se imenuje KMG\_MID. To je enotna in neponovljiva 9-mestna identifikacijska številka kmetije, ki se začne s 100. Kmetije se z njo identificirajo pri svojem poslovanju. **Če je napisana na knjigovodski listini (npr. dobavnici ali računu) pri nabavi jabolk, medu ali mleka, je njen zapis tudi ustrezno dokazilo, da so ta živila slovenskega porekla.**

Primer njenega ustreznega zapisa: KMG\_MID 100123456

**Nakup in dobava živil**

Upravičenec sam izbere pridelovalce, predelovalce oziroma dobavitelje živil za Tradicionalni slovenski zajtrk in se z njimi dogovori glede načina in termina dostave živil ter ostalih zadev, povezanih z naročilom in dobavo živil.

Nabava živil za izvedbo projekta Tradicionalni slovenski zajtrk ne sodi v okvir javnega naročila, ki ga imajo vzgojno-izobraževalni zavodi sklenjenega za svojo redno oziroma dnevno nabavo hrane in živil. Glede na dejstvo, da je v okviru Tradicionalnega slovenskega zajtrka 2018 vrednost nabavljenih živil za ta projekt krepko pod 20.000 eurov brez DDV, se **živila za njegovo izvedbo lahko naročijo neposredno z naročilnico ali sklenitvijo pogodbe o njihovi dobavi.**

Če upravičenec na podlagi predhodno sklenjene javno naročniške pogodbe za dobavo živil za redno vsakodnevno oskrbo že sodeluje z določeno kmetijo, kmetijskim ali živilskim podjetjem, zadrugo ali drugim dobaviteljem, ki zagotavlja živila, ki so pridelana ali predelana v Sloveniji, lahko živila za izvedbo Tradicionalnega slovenskega zajtrka naroči tudi pri njem. V tem primeru mu mora za živila za Tradicionalni slovenski zajtrk, ne glede na pri njem sklenjeno javno naročniško pogodbo oziroma okvirni sporazum, izdati naročilnico ali z njim za ta živila skleniti novo pogodbo o njihovi dobavi.

Za pomoč pri iskanju živil, pridelanih oziroma predelanih v Sloveniji in v primeru težav pri dobavi živil, se upravičenec lahko obrne na svetovalce, koordinatorje za Tradicionalni slovenski zajtrk in kratke nabavne verige pri Kmetijsko gozdarski zbornici Slovenije (KGZS), navedene v Preglednici 1.

**Seznami in imena nekaterih pridelovalcev, predelovalcev oziroma dobaviteljev, ki zagotavljajo živila,** ki so pridelana in predelana v Sloveniji in na katere se lahko naročnik neposredno obrne, so dostopni tudi na **spletnih straneh Gospodarske zbornice Slovenije oziroma Kataloga živil za javno naročanje, spletnem portalu MKGP Naša Super hrana in spletni strani Kmetijsko gozdarske zbornice Slovenije Kupujmo domače:**

<https://www.katalogzivil.si/>

<https://www.nasasuperhrana.si/zemljevid-lokalni-ponudniki-hrane/>

<http://www.kupujmodomace.si/>

Informacije o **nakupu medu** so dostopne tudi na **Čebelarski zvezi Slovenije** na tel.: 01/ 729 61 00), spletni strani <http://www.slovenskimed.si/Si/> ali na e-naslovu: info@czs.si

**Preglednica 1:** Svetovalci, koordinatorji kratkih prehranskih verig in Tradicionalnega slovenskega zajtrka pri Kmetijsko gozdarski zbornici Slovenije

|  |  |  |  |
| --- | --- | --- | --- |
| **KGZS - Zavod** | **Ime in priimek**  | **Telefon** | E-pošta |
| KGZS - Zavod MB | Martina GOMZI | 02/ 228 49 19 | martina.gomzi@kmetiiski-zavod.si |
| KGZS - Zavod CE | Igor ŠKERBOT | 03/ 42 55 514 | igor.skerbot@ce.kgzs.si |
| KGZS - Zavod NM | Natalija PELKO | 07/ 373 05 89 | natalija.pelko@kgzs-zavodnm.si |
| KGZS - Zavod KR | Vanja BAJD FRELIH | 04/ 511 27 01 | vania.baid-frelih@kr.kgzs.si |
| KGZS - Zavod LJ | Vladka TURK MATE | 01/837 32 54 | vladka.turk-mate@li.kgzs.si |
| KGZS - Zavod Ptuj | Sara KETIŠ | 02 749 36 34 | sara.ketis@kgz-ptuj.si |
| KGZS - Zavod NG | Srečko HORVAT | 05/ 731 28 53 | srecko.horvat@go.kgzs.si |
| KGZS - Zavod MS | Sonja BERTALANIČ | 02/539 14 31 | sonja.bertalanic@kgzs-ms.si |

**Postopek za uveljavljanje izplačila pavšalnega nadomestila**

Upravičencu se izplača pavšalno nadomestilo v višini 0,52 eura na otroka oziroma učenca. Za izplačilo se upošteva število otrok in učencev, vpisanih v centralno evidenco udeležencev vzgoje in izobraževanja na dan 30. september 2020.

**Višina sredstev za povračilo stroškov za nakup živil za posamezno** **vzgojno-izobraževalno ustanovo se določi kot zmnožek pavšalnega nadomestila 0,52 eura in števila vpisanih otrok oziroma učencev iz prejšnjega odstavka.**

Vlogo za povračilo stroškov odgovorna oseba upravičenca ali njen pooblaščenec za elektronsko vložitev izpolni elektronsko in jo vloži v elektronski obliki, podpisano s kvalificiranim elektronskim podpisom.

Za elektronsko izpolnjevanje in elektronsko vložitev vlog Agencija RS za kmetijske trge in razvoj podeželja (v nadaljevanju: agencija) vzpostavi vstopno spletno mesto na naslovu [**http://e-kmetija.gov.si**](http://e-kmetija.gov.si/). Na tem mestu se odgovorna oseba upravičenca ali njen pooblaščenec za elektronsko vložitev prijavi v informacijski sistem agencije, ima dostop do vseh podatkov, ki so potrebni za izpolnitev vloge, izvede elektronski vnos, vključno s kvalificiranim elektronskim podpisom, in vloži vlogo v informacijski sistem agencije, ki ga obvesti o uspešni oddaji vloge.

**Rok za vložitev vlog za izplačilo pavšalnega nadomestila za nakup živil za izvedbo nadomestnega Tradicionalnega slovenskega zajtrka je od 12. do 28. junija 2021.** Agencija odloči o višini sredstev za povračilo stroškov in do 21. februarja 2020 izda odločbe. Po izdaji odločb izvede izplačilo. Pred izdajo odločb in izplačilom sredstev za povračilo stroškov izvaja administrativne kontrole. Pozove dva odstotka upravičencev od vseh upravičencev, ki so vložili vlogo za povračilo stroškov, da predložijo izjave, certifikate ali knjigovodske listine s katerim se dokazuje, da so bila živila slovenskega porekla. **V primeru podarjenih živil predložijo izjavo darovalca o vrsti in količini zadevnih živil.**

**Vsebina e-vloge za povračilo stroškov**

Vloga za povračilo stroškov je v elektronski obliki. Dostopna je na že zgoraj omenjenem spletnem naslovu <http://e-kmetija.gov.si>. Sestavljena je iz prijavnega obrazca z izjavami. Zahtevata se še vnos podatkov o razdeljenih količinah kruha, masla, medu, mleka in jabolk ter fotografija izvedbe zajtrka ali povezava do spletnega mesta, če je upravičenec posnetke zajtrka objavil na svoji spletni strani**.** Fotografija mora biti posneta v skladu z Zakonom o varstvu osebnih podatkov (Uradni list RS, št. 94/07 – uradno prečiščeno besedilo).

V prijavnem obrazcu upravičenec oziroma vlagatelj navede svoje podatke: naziv, naslov, davčno število ter ime in priimek odgovorne osebe.

Upravičenec s svojim podpisom potrdi resničnost naslednjih izjav:

1. da je bil 11. 6. 2021 izveden zajtrk v skladu s Pravilnikom o izvajanju projekta Tradicionalni slovenski zajtrk (Uradni list RS, št. 128/20 in 6/21);
2. da so živila pridelana in predelana v Sloveniji, kar dokazujejo z izjavami pridelovalcev, predelovalcev oziroma dobaviteljev ali s certifikati ali knjigovodskimi listinami;
3. da zajtrk ni nadomestil malice oziroma da stroški, ki jih uveljavljajo s tem zahtevkom, ne bodo hkrati financirani iz več različnih virov;
4. da so se morebitna neporabljena živila porabila za prehrano otrok in učencev v vrtcih, osnovnih šolah in zavodih za vzgojo in izobraževanje otrok in mladostnikov s posebnimi potrebami;
5. da bodo omogočili, da je pristojnim organom na njihovo zahtevo na voljo podporna dokumentacija, in jim dovolili, da izvedejo vse potrebne preglede, zlasti pregled dokumentacije.

Upravičenec s podpisom soglaša, da agencija preveri podatke iz te izjave. Podatke, ki jih ne more preveriti iz uradnih evidenc, bo na zahtevo predložil sam.

**Primeri dobrih praks**

**Primere dobrih praks, vključno s fotografijami, lahko tudi z načrtom, iz katerega so razvidne aktivnosti in cilji** (PRILOGE-Tabela 1)**, lahko posredujete e-naslov:** tradicionalni-zajtrk.mkgp@gov.si.Najbolj inovativne in zanimive aktivnosti bodo objavljene na spletni strani projekta, s čimer bodo vidne in dostopne tudi drugim vzgojno-izobraževalnim zavodom drugi zainteresirani javnosti.

1. Partnerji projekta so Ministrstvo za kmetijstvo, gozdarstvo in prehrano, Ministrstvo za izobraževanje, znanost in šport, Ministrstvo za kulturo, Ministrstvo za zdravje, Ministrstvo za okolje in prostor, Agencija Republike Slovenije za kmetijske trge in razvoj podeželja, Čebelarska zveza Slovenije, Zavod RS za šolstvo, Kmetijsko gozdarska zbornica Slovenije, GZS - Zbornica kmetijskih in živilskih podjetij, Zveza sadjarskih društev Slovenije, Nacionalni inštitut za javno zdravje, Zadružna zveza Slovenije, Obrtno-podjetniška zbornica Slovenije. [↑](#footnote-ref-1)